เศรษฐกิจผู้ค้าน้ำมันวูบ ฉุดส่งออก-ท่องเที่ยวไทย
ศูนย์วิจัยกสิกรไทยวิเคราะห์ราคาน้ำมันที่ต่ำลงในรอบ 1-2 ปีนี้ ส่งผลให้เศรษฐกิจผู้ค้าน้ำมันอ่อนแรง
20 ก.พ. 2559

ศูนย์วิจัยกสิกรไทยวิเคราะห์ราคาน้ำมันที่ต่ำลงในรอบ 1-2 ปีนี้ ส่งผลให้เศรษฐกิจผู้ค้าน้ำมันอ่อนแรงกดดันการส่งออกของไทยไปยังประเทศผู้ค้าน้ำมันในปี 2559 จะหดตัวราว 8-17% ต่อเนื่องจากที่หดตัว 17.6% ในปี 2558 
ทั้งนี้ หากผู้ผลิตน้ำมันรายใหญ่ของโลกทั้งที่เป็นสมาชิกกลุ่มโอเปกและนอกกลุ่มโอเปกร่วมมือกันกำหนดอปริมาณการผลิตน้ำมันที่อาจรักษาเสถียรภาพระดับราคาไม่ให้ต่ำกว่านี้ ก็จะช่วยพยุงการส่งออกของไทยไปยังประเทศผู้ค้าน้ำมันหดตัวเพียง 8% แต่หากราคาน้ำมันยังทรงตัวต่ำในระดับปัจจุบันราว 30 เหรียญสหรัฐ/บาร์เรล ต่อเนื่องทั้งปีจะกดดันให้การส่งออกไปยังกลุ่มประเทศดังกล่าวหดตัวสูงถึง 17% ต่อเนื่องเป็นปีที่ 2 
สำหรับตลาดส่งออกสินค้าไทยเผชิญความท้าทายอย่างมากจากราคาน้ำมันที่ตกต่ำยาวนาน คือ มาเลเซีย อินโดนีเซีย และตะวันออกกลาง ขณะที่ตลาดในภูมิภาค อื่้นคาดว่าจะกระทบต่อสินค้ากลุ่มรถยนต์และส่วนประกอบ เม็ดพลาสติก ยางพารา และผลิตภัณฑ์ เคมีภัณฑ์ และเครื่องจักรกล เป็นต้น
นอกจากนี้ นักท่องเที่ยวที่เดินทางมาจากประเทศผู้ค้าน้ำมันก็อาจระมัดระวังการใช้จ่ายมากขึ้นจากแรงกดดันทางด้านเศรษฐกิจ โดยนักท่องเที่ยวกลุ่มนี้มีสัดส่วนถึง 19.4% ของนักท่องเที่ยวต่างชาติที่เดินทางมาไทย หรือ 5.8 ล้านคน ในปี 2558 นำโดยชาวมาเลย์ ตามด้วยรัสเซีย อาหรับ และอินโดนีเซีย ตามลำดับ ทั้งนี้นักท่องเที่ยวรัสเซียน่าจะชะลอตัวต่อเนื่องจากปีก่อน เนื่องจากราคาน้ำมันซ้ำเติมปัญหาเศรษฐกิจที่เผชิญอยู่ ขณะที่ชาวมาเลย์และอินโดนีเซียอาจจำกัดการใช้จ่ายมากขึ้น
อย่างไรก็ดี นักท่องเที่ยวชาวอาหรับน่าจะยังคงเดินทางมาเที่ยวไทยต่อเนื่องจากปี 2558 ที่เติบโต 10.1% มีจำนวน 603,001 ราย คิดเป็น 2.41% ของนักท่องเที่ยวต่างชาติในไทย กลุ่มนี้มีกำลังซื้อสูง มียอดใช้จ่ายท่องเที่ยวในไทยเฉลี่ย 5,679 บาท/วัน/คน สูงเป็นอันดับ 3 รองจากฮ่องกงและสิงคโปร์ และนักท่องเที่ยวอาหรับยังเป็นกลุ่มที่มีเป้าหมายเดินทางมาพักผ่อนพร้อมกับดูแลสุขภาพ แต่หากกำลังซื้อชาวอาหรับชะลอยาวนานก็จะกระทบต่อธุรกิจไทยในกลุ่มธุรกิจโรงพยาบาล โรงแรม สันทนาการ และการดูแลสุขภาพ
ขณะเดียวกัน ราคาน้ำมันที่ต่ำลงและสัญญาณว่าคงไม่กลับไปเร่งตัวสูงมากเหมือนในอดีต สะท้อนว่าถึงเวลาที่ประเทศที่พึ่งพารายได้หลักจากการค้าน้ำมัน ควรหันกลับมาปฏิรูปโครงสร้างเศรษฐกิจ ลดการพึ่งพารายได้จากน้ำมัน ซึ่งจะเป็นโอกาสใหม่สำหรับผู้ประกอบการในสาขาที่สอดคล้องกับความชำนาญของธุรกิจไทย อาทิ การแปรรูปอาหาร การแปรรูปสินค้าเกษตร การรับเหมาก่อสร้าง งานบริการด้านสันทนาการและการท่องเที่ยว รวมทั้งธุรกิจเกี่ยวเนื่องกับเทคโนโลยี